Gewilde kunstefees eindig: Glo ‘te wit en te Afrikaans’Die Gariep-kunstefees (Foto: gariepfees.co.za) Die Noord-Kaapse Gariep-kunstefees wat jaarliks in Kimberley in dié provinsie aangebied is, loop ná 18 jaar ten einde. Bernice Versluis, uitvoerende feesbestuurder, het dié nuus in ŉ verklaring bevestig. Versluis sê die feesdireksie het besluit om dié fees te beëindig weens moeilike finansiële en ekonomiese toestande. “Namate die land se ekonomie verswak en finansiering al moeiliker geword het om te vind, het die uitdagings om ŉ hoë standaard te handhaaf al moeiliker geword en baie streng fiskale beheer was noodsaaklik,” sê sy in ŉ verklaring. Hoewel sy nie verder uitgebrei het oor die finansiële welstand van die fees nie, volg dié aankondiging kort ná ŉ raadsvergadering waartydens die burgemeester glo gedreig het om die finansiering van die fees te staak. Wynand Boshoff, die VF Plus se leier in die Noord-Kaap, het Dinsdag aan Maroela Media gesê Mangaliso Matika, burgemeester van die Sol Plaatjie-munisipaliteit in Kimberley, het die fees verskeie kere as “té wit en té Afrikaans” bestempel. Volgens hom was daar gereelde “ontploffings” tydens raadsvergaderings wanneer die twee jaarlikse ankerfeeste in die stad, die Gariep-fees en die Diamonds & Dorings-fees, geopper word. Boshoff sê hoewel die Gariepfees jaarliks ŉ wins toon – glo in kontras met die Diamonds & Dorings-fees – het ANC- en EFF-lede verskeie kere gesê finansiering van dié fees sal beëindig word omdat dit nie inklusief genoeg is nie. “Die fees doen sy allerbes om inklusief te wees – daar was jaarliks ŉ ongelooflike bydrae tot die gemeenskap. Gratis kaartjies is aan inwoners van die informele nedersetting gegee en die verhoë is oopgestel sodat plaaslike kunstenaars ook geleenthede vir blootstelling kon kry. Die fees was egter prominent Afrikaans, waarskynlik 90%, maar dis omdat die omgewing waarbinne hy funksioneer Afrikaans is. “Die uitlatings van die burgemeester en die ANC en EFF is ŉ reuseterugslag vir Afrikaans. Die ANC in Kimberley betree ŉ gevaarlike pad om alle mense en instellings wat nie deel van dié organisasie se erfenis is nie, op die kantlyn te plaas,” sê hy. Boshoff het bevestig dat die munisipaliteit dié jaar nog vir die fees begroot het, maar dat die direksie waarskynlik bang was dat die finansiering onttrek gaan word wanneer die reëlings vir die jongste fees reeds ver gevorder is. Met verwysing na die inklusiwiteit van die fees het Versluis gesê dit is jammer dat ŉ fees wat jaarliks sowat R1,6 miljoen tot die plaaslike ekonomie bygedra het, nou tot ŉ einde moet kom. Versluis sê die fees was inklusief en benewens die ekonomie het die gemeenskap ook daarby gebaat. “Soos die komitee gegroei het, het baie gemeenskapsinisiatiewe ook daarby gebaat. Jaarliks is tot soveel as 600 tydelike werksgeleenthede geskep. Duisende kinders, bejaardes en gestremdes uit minderbevoorregte omstandighede het die fees gratis besoek en gedeel in die pret. Honderde jeugdiges het baat gevind by die gratis werksessies in drama, radio-aanbieding en skryfkuns. “Liefdadigheidsinstansies soos Caritas, Cansa, die DBV, Reach For a Dream en vele meer het ŉ geleentheid vir geldinsameling gehad. Volgens ŉ toerisme-impakstudie deur die Sentrale Universiteit van Tegnologie in Bloemfontein is in 2016 bevind dat plaaslike vulstasies en inkopiesentrums veral uit die fees gebaat het. As niewinsgewende maatskappy het die fees op papier nooit sin gemaak nie, maar die passie was altyd groter as die risiko,” sê sy. Sy sê dié fees was in elke opsig inklusief. “Die Gariepfees is jaarliks deur mense van alle kleure, rasse en tale besoek en geniet. Die feit dat daar iets was vir elkeen en dat die fees tot nasiebou bygedra het, is een van die dinge wat die fees juis so uniek gemaak het. Nou gaan die son oor hierdie juweel van Kimberley sak, maar die organiserende komitee stap inderwaarheid met waardigheid weg van 18 suksesvolle feeste ten spyte van vele uitdagings.” Die fees is in 2000 deur Theuns Zimmermann, Marius Nagel en Corné Thompson gestig. Feesgangers kan later vanjaar uitsien na ŉ laaste afskeidskonsert. Vir meer inligting oor dié konsert besoek die fees se amptelike Facebook-blad.